Mahdollisimman turvallisen selaimen luominen on Google Chrome -tiimin tärkein tavoite.
Turvallinen selain suojaa sinua uhkilta, kuten tietojenkalastelulta ja haittaohjelmilta, jotka voivat
varastaa salasanojasi tai tehdä jotain vielä ilkeämpää.
Hiekkalaatikkotekniikka on ominaisuus, jonka avulla pystymme parantamaan Google Chromen turvallisuutta.
Näin se toimii:
Jokainen Chromessa avaamasi sivusto tai verkkosovellus toimii erillisenä ja
itsenäisenä prosessina.
Jos esimerkiksi avaat kolme sivustoa kolmeen eri välilehteen, jokainen välilehti
on erillinen prosessi.
Yhden välilehden kaatuminen ei siis vaikuta selaimeen tai muihin välilehtiin.
Hiekkalaatikkotekniikka lisää suojaustason jokaiseen prosessiin.
Oikean hiekkalaatikon tavoin se rakentaa rajatun ympäristön prosessien ympärille.
Jos avasit vahingossa haittaohjelmia sisältävän verkkosivun tai
tutun sivuston, johon on murtauduttu, selaimen hiekkalaatikkotekniikka estää
haitallista koodia vahingoittamasta tietokonettasi.
Hiekkalaatikko rajaa haitallisen koodin sisäänsä, eikä koodi pääse vaikuttamaan muihin selaimesi
välilehtiin tai tietokoneesi toimintaan.
Jotakin voi siis mennä vikaan yhdellä välilehdellä, mutta välilehden suljettuasi ongelma poistuu
- ja tietokoneesi pysyy turvassa.
Kaikki Chromessa katselemasi sivut on eristetty hiekkalaatikkotekniikalla.
Myös muut selaimen osat hyötyvät tekniikasta.
Laajennukset ovat ohjelmia, jotka lisäävät selaimeen hyödyllisiä toimintoja.
Esimerkiksi Adobe Flash Player on laajalti käytetty laajennus, jonka avulla voit käyttää
muun muassa online-videoita ja -pelejä. Laajennuksien avulla voit myös lukea PDF-asiakirjoja verkossa.
Laajennuksia käytetään tärkeiden lisätoimintojen tarjoamiseen, mutta niiden yleisen käytön vuoksi
ne ovat myös usein tietosuojahyökkäysten kohteina.
Käyttäjät ovat vielä haavoittuvaisempia, jos käytössä on vanhentuneita laajennuksia,
jotka sisältävät tunnettuja tietosuoja-aukkoja.
Suojataksemme Chromen käyttäjiä tietosuoja- hyökkäyksiltä entistä paremmin rakensimme
hiekkalaatikkotekniikkaa käyttävät Flash- ja PDF- toiminnot suoraan Chromeen. Nämä laajennukset
päivittyvät Chromen tapaan automaattisesti, eivätkä siis koskaan vanhene.
Chromen käyttäjänä saat aina käyttöösi näiden laajennuksien
uusimmat tietosuojapäivitykset ja korjaukset.
Saat lisätietoja Chromesta ja tietosuojasta sivulta google.com/chrome/security.